b'\n_START_ARTICLE_\nJorma Pukkila\n_START_PARAGRAPH_\nJorma Jaakko Uolevi Pukkila (8. helmikuuta 1924 Kuopio \xe2\x80\x93 19. marraskuuta 1998 Helsinki) oli suomalainen baritoni, musiikkipedagogi ja kuoronjohtaja.\n_START_SECTION_\nHenkil\xc3\xb6historia\n_START_PARAGRAPH_\nJorma Pukkilan vanhemmat olivat kanttori Juho Jaakko Pukkila ja Auda Lempi Johanna Hinkula ja puoliso vuodesta 1950 agronomi Liisi Marjatta Pursiainen. Pukkila k\xc3\xa4vi keskikoulun 1941 ja valmistui Kajaanin seminaarista kansakoulunopettajaksi 1949. Helsingiss\xc3\xa4 h\xc3\xa4n suoritti musiikinopettajan tutkinnon 1961. Pukkila oli Oulun kaupungin jatkokoulun opettaja vuodesta 1949, Oulun musiikkiopiston laulunopettaja vuodesta 1952, musiikkiarvostelija eri lehdiss\xc3\xa4 vuodesta 1947, Kajaanin sekakuoron johtaja 1946\xe2\x80\x931949, Oulun Laulun vuodesta 1950, Lapin Laulun vuodesta 1951, Merikosken Laulun 1949\xe2\x80\x931951 ja Pohjois-Suomen Laulajien vuodesta 1952. H\xc3\xa4n johti my\xc3\xb6s Karjalan Laulua, Hyvink\xc3\xa4\xc3\xa4n Mieslaulajia ja Kansallis-Kuoroa ja oli Canto-Kuoron perustajia. Kansallis-Kuoron kanssa h\xc3\xa4n teki kiertueen Amerikkaan 1965. Pukkila, joka piti ensikonserttinsa 1946, konsertoi Suomessa ja ulkomailla ja oli orkesteri- ja oratoriosolisti vuodesta 1946. Taiteilijael\xc3\xa4ke my\xc3\xb6nnettiin Pukkilalle 1987.'